A königsbergi dóm (oroszul: Кафедральный собор в Калининграде – "Kafedralnij szobor v Kalinyingráde"; németül "Königsberger Dom") az oroszországi Kalinyingrád központjában található, a Prégel folyó által körpeölelt "Kneiphof" (ma Kant) szigeten fekvő téglagótikus stílusban épült műemléke. Az egykori templom a második világháborúban és az azt követő szovjet időszakban szinte teljesen elpusztított hajdani kelet-poroszországi főváros, Königsberg egyetlen, a mai napig is fennmaradt jelentősebb építészeti emléke. A Szűz Máriának és Szent Adalbentnek szentelt templom a Német Lovagrend által a poroszoktól elfoglalt területen alapított Szambiai (vagy Szamlandi) Püspökség székhelyéül épült 1330 és 1360 között. A protestáns Porosz Hercegség megalapítása után a lutheránus königsbergi Albertina Egyetem egyetemi templomaként működött. A templom északi falánál áll Immanuel Kant mauzóleuma. A Königsberget 1944-ben ért brit bombatámadásban kiégett templom romjait csak a Szovjetunió felbomlása után építették újjá. Rekonstrukcíója óta az épületet kiállítások és koncertek rendezésére használják, csupán oldalkápolnáiban tartanak lutheránus és ortodox istentiszteleteket.